  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент 2022-тӥ арын Пичи Пурга ёросысь Аксакшур гуртын дышетонъя но шутэтсконъя центр лэсьтыны кутскизы. Ужъёсты 2024-тӥ арын йылпумъяны чакламын вал,но лэсьтӥськисьёс юртэз 2023-тӥ арын ик вуттыны чаклало. Со сярысь 11-тӥ пӧсьтолэзе Удмуртилэн тӧроез Александр Бречалов лэсьтӥськон интые вуылыку веразы, ивортӥз элькун тӧролэн но кивалтэтлэн пресс-службазы. Кык этажъем юртлэн быдӟалаез 6 сюрс квадрат метр луоз. Отчы школа, нылпи сад, лулчеберетъя юрт, библиотека но фельдшер-акушер пункт интыяськозы. Вӧзаз спортэн вырыны площадка луоз на. Али лэсьтӥськисьёс музъем ужъёсты быдэсъяло, нош толалтэ кирпич тырыны кутскыны ӧдъяло ини. « Та ӵектос элькун понна аспӧртэм луэ. Со одӥг юртэ кӧня ке мерлыко ужъюртъёсты огазеялоз. Вӧзаз футболэн, баскетболэн, хоккеен шудыны но бызьылон сюресъёсын туала спорт площадка кылдоз. Центр Аксакшурысь, Пуроысь, Пуропочинкаысь но Аксакпочинкаысь нылпиос но мӧйыос понна ужалоз – со 1 сюрслэсь трос адями » Александр Бречалов, Удмуртилэн тӧроез Юртэз «Гурт интывылъёсты котыр ласянь азинтон» программая ӝутозы. Школаын гурт возёсэз механизировать каронъя, пудо вордонъя, будосъёс будэтонъя, нюлэс ужъя агроклассъёс усьтозы. Азьланяз школа, ёрос, кустъя ӵошатсконъёсты радъялляны быгатозы. Нош библиотекаын «Клуб молодой семьи» усьтыны чаклало. Тодэ вайытом, та дыре Пичи Пурга ёросын «Гурт интывылъёсты котыр ласянь азинтон» программая Уромын 170 учкисьлы чаклам лулчеберет юрт но Норьяын школакуспо стадион лэсьто. Тегъёс: Удмуртия ПичиПурга лэсьтӥськон АлександрБречалов  